אפור גשום

שנות השמונים - ההתחלה

ב-1986 הקימה מיכל ספיר, נכדתו של שר האוצר לשעבר פנחס ספיר, את הצמד "אפור גשום" יחד עם אלון ידגר בגיטרות. הצמד הוציא בניהולו של מוטי שהרבני שיר ראשון בשם "מקום אחר", שזכה להצלחה רבה והוא גם השיר הכי מוכר של הלהקה. גיל סמטנה עיבד והפיק מוזיקלית את השיר יחד עם ספיר וידגר, ובהקלטה ניגן בבס ותיכנת תופים. הסינגל יצא בחברת ההפקה של שהרבני, "נייר".
ב-1987 הפך הצמד לרביעייה עם הצטרפותם של אורן רביב כמתופף וסמטנה כחבר קבוע. ההרכב הוציא שיר שני, "תנשמת" (מילים של ספיר ולחן של ספיר וידגר), שזכה גם הוא להצלחה רבה. את עטיפת הסינגל צילם גיא בהר.
ב-1988 הפכה "אפור גשום" מקוורטט (רביעייה) ללהקה של ממש, עם צירופם של אורן קפלן בגיטרות ועודד שכטר בבס. הלהקה הוציאה את השיר "שעון החול", שאותו כתבה והלחינה ספיר ויצא בהוצאה משותפת של האוזן השלישית ו"תקליטי בום צ'ה" של רונן בן טל, שהפיק. גם השיר הזה זכה להצלחה, והצלחתו גברה כאשר אריאל שרון ביקש להקדיש אותו באותה שנה בשירותרום לבניו, שהעריצו את הלהקה.
בסוף 1988 הקליטה הלהקה קלטת בכורה, ובתחילת 1989 יצאה הקלטת, שנקראה "פברואר". היא כללה שמונה שירים: גרסאות חדשות של הסינגלים "מקום אחר", "תנשמת" ו"שעון החול" וחמישה שירים חדשים: "כלוב", שהפך ללהיט, "המגע הרך", "הנה בא הגשם", "כביש החירות" ו"איאן", שוידאו קליפ שלו שביימו אורי כוכבי והדס לוינר שודר בתוכנית קול הפופ ב-1990. אסנת שילוח הפיקה בפועל את הקלטת, בן טל הפיק, ויעל לוי מהאוזן השלישית (אין הכוונה לזמרת) מימנה את הוצאתה. הקלטת "פברואר" זכתה להצלחה רבה וכל עותקיה נמכרו תוך זמן קצר. עם השנים, הפכה הקלטת לאחד האלבומים החשובים שיצאו בסוף שנות השמונים, ו"אפור גשום" הייתה לאחת הלהקות המובילות בתקופת "מחתרת הקסטות" של שנות השמונים (יחד עם נושאי המגבעת, פוליאנה פרנק והפליז).

שנות התשעים - הלהקה מתפרקת ומגיעים הרכבים חדשים

ב-1990 הציגה ספיר הרכב חדש של הלהקה - שכלל את עודד שכטר בבס ואנשים חדשים שהיו בתחילת דרכם, פחות או יותר - ערן רייס, ערן מלכי וסיגל קלרמן בגיטרות ואורן בן נון בתופים. סגנון הפוסט פאנק המלנכולי של הלהקה השתנה ונהיה כבד יותר, עם השפעות של סוניק יות', אך היא לא זכתה להצלחה וב-1991 היא התפרקה. שכטר, רייס, מלכי ובן נון המשיכו להרכבים שונים וקלרמן הקימה את להקת "אורז", שהוציאה להיט אחד שנשא את שמה והתפרקה, ניגנה בהופעות של רמי פורטיס וברי סחרוף ופצחה בקריירת סולו שלא זכתה להצלחה.
ב-1992 ספיר עזבה לניו יורק והקימה הרכב חדש בשם "Fluffy", יחד עם הגיטריסט ניקולאס ורנס והמתופף דייוויד מסיוניס. "Fluffy", להקת רוק גותי, אפל ואגרסיבי, הוציאה סינגל בודד, שמיד לאחר צאתו שינתה את שמה לאחד השירים המופיעים בו, "Baby Tooth". הסיבה לכך שהלהקה שינתה את השם היה ריבוי של להקות שנקראו "Fluffy". מיד לאחר שיצא הסינגל הבינו חברי הלהקה כי השם שבחרו לעצמם עלול ליצור בלבול בין הלהקות הקיימות הנושאות את שם זה ולהפריע להן בדרך לפרסום והצלחה, כך ששיר שהיא תפרסם כלהקת "Fluffy" עלול להיות מיוחס בטעות ללהקה אחרת עם אותו שם. באחת ההופעות הראשונות של הלהקה בשמה החדש, חבריה (כולל ספיר) עישנו גראס, דבר שהקשה עליהם לבצע מול קהל את השירים מבלי להתבלבל הן במילים והן בנגינה.
ב-1993 הוציאה "Baby Tooth" תקליטון שדרים 7 אינץ' שכלל את השירים "Explosive Crescent Man" ו"Jet Lag", וב-7 במרץ 1995 הוציאה אי.פי שלא זכה להצלחה רבה בשם "Rare Book Room" ("חדר הספר הנדיר" בתרגום חופשי). האי.פי כלל שישה שירים שהוקלטו בין 1994-1993, לא כולל את שני הסינגלים שהוציאה הלהקה. באי.פי מופיע שיר שביעי, וכדי לשמוע אותו יש לנגן את הדיסק לאחור. לאחר צאתו הלהקה מיעטה בהופעות והתפרקה, וספיר, שעברה ללונדון, הקימה הרכב נוסף אך דל בפרטים בשם "Zero Balancer". ההרכב התפרק לאחר זמן קצר, ללא חומרים מוקלטים.
ב-1996 נכלל הלהיט של "אפור גשום" "מקום אחר" באוסף "אתמול - השירים של שנות ה-80".

שנות האלפיים - פרויקט הסולו ו"היש הגדול" והאיחוד

ב-2005 ספיר ניסתה את כוחה כזמרת סולנית, וחזרה עם פרויקט סולו אקוסטי, בשם "MOON PiLOT". תחת שם זה הוציאה אי.פי בן ארבעה קטעים בשם "Exposures Taken At 7 Minute Intervals" ("חשיפות שצולמו במרווחים של 7 דקות"). הצלחתם של השירים "Satellite Life" ו"Hypnotoxic" שהופיעו בו הביאו לסדרת הופעות מצליחות, בעיקר בישראל ובלונדון, שהסתיימו ב-2010. כמו כן, ב-2006 התאחדה "אפור גשום" להופעה אחת.
ב-2008 הוציאה ספיר את הקלטת "פברואר" של "אפור גשום" על גבי דיסק, בתוספת חומרים שהוקלטו בין השנים 1991-1988 ולא ראו אור, כגון "פשוט וטבעי", "בדרך מבית הספר", "באה אלי אהבה", "ניסיון", "חינוך אירופאי", "חורף" ו"מהמקום שאני מסתכל" ואף גרסת כיסוי לשירה של יונה וולך "כל נשיפה", אותו ביצעו במקור אילן וירצברג ושמעון גלבץ באלבום משיריה של וולך "בציר טוב". בראיון שנעשה איתה שנה לאחר מכן על ההוצאה המחודשת של הקלטת ספיר יצאה מהארון כלסבית וסיפרה שהשיר "פשוט וטבעי", המופיע בגרסת הדיסק של הקלטת, וכן שיר נוסף שלא נכלל בדיסק בשם "לא יכולה לעזוב אותה עכשיו", נכתבו אודות נטיותיה המיניות.
ב-2011 יצא ספרה של ספיר "היש הגדול" בהוצאת ידיעות ספרים. הספר מגולל את הביוגרפיה של סבה, פנחס ספיר, מי שהיה שר האוצר השלישי של ישראל ומהבולטים בפוליטיקה הישראלית ברבע השלישי של המאה ה-20. לאחר צאתו חזרה ספיר לארץ. המפגש המחודש עם הארץ הוליד שירים חדשים בעברית וספיר החליטה לאחד את להקתה, "אפור גשום".
בנובמבר 2012 הקימה ספיר הרכב חדש של "אפור גשום", לאחר 22 שנה בהן הלהקה לא הייתה פעילה. ההרכב כלל את ספיר ושכטר, ואליהם צורפו שי לוינשטיין בגיטרה ופסנתר ואביב ברק בתופים. ההרכב הוציא סינגל ראשון ומצליח מאלבום חדש בשם "מבפנים", שנכתב בעקבות פרויקט של ארגון "בצלם" ועוסק בחווית המפגש עם מציאות חייהם של הפלסטינים בגדה המערבית.
בתחילת 2013 הוציאה הלהקה סינגל שני בשם "ליקוי ירח", שבו הוזכר שמה של הלהקה, ולאחריו את האלבום המלא, "מבפנים". האלבום כלל שירים בעברית ובאנגלית, ביניהם גרסאות חדשות לשירים "Satellite Life" ו"Hypnotoxic" שהופיעו בפרויקט הסולו של ספיר, "MOON PiLOT". ב-1 במרץ באותה שנה הושק האלבום בהופעה בלבונטין, בה התארח הגיטריסט המקורי של הלהקה, אלון ידגר.